text: Cimber genopstår som Fugl Føniks
  16 maj 2012 kl. 08.19
  Tre tidligere topfolk i Cimber Sterling har købt op i konkursboet og lavet et nyt flyselskab, Cimber A/S. Det redder 114 job.
  Blandt redningsmændene er Jørgen Nielsen, der er søn af det oprindelige Cimber Airs stifter Ingolf Nielsen. Jørgen Nielsen har også i mange år været direktør i Cimber Sterling.
  Der ud over er det Alex Dyrgaard og Jacob Krogsgaard. Sidstnævnte var direktør, da selskabet indgav konkursbegæring.
  
  Fly skal vedligeholdes i Sønderborg
  Den anden del af konkursboet, der omhandler vedligehold af fly er købt af et selskab, der heder Mansvel. Vedligeholdelsesafdelingen er placeret i sønderborg Lufthavn.
  - Det har været nogle intense og nervepirrende forhandlinger - ikke mindst for de mange medarbejdere, som har svævet i uvished.
  - Det har været et kapløb med tiden, hvor det helt op til de sidste minutter før underskrift var usikkert, om man kom i mål, skriver kuratorerne.
  Dertil kommer, at 50 medarbejdere har fået job hos flyselskabet Jettime efter overtagelsen af to Boeing fly fra konkursboet.
  